“ศรีวราห์” ย้ำห้ามชุมนุมประท้วงผลเลือกตั้ง เตรียมห้องขังจุผู้ทำผิดได้เกิน 1,000 คน
“ศรีวราห์” ย้ำห้ามชุมนุมประท้วงผลเลือกตั้ง เตรียมห้องขังจุผู้ทำผิดได้เกิน 1,000 คน
25 มี.ค. 2562

ผู้สื่อข่าวรายงานว่า วานนี้ (24 มีนาคม 2562) มีรายงานว่า พล.ต.อ. ศรีวราห์ รังสิพราหมณกุล รองผู้บัญชาการตำรวจแห่งชาติ ในฐานะประธานศูนย์อำนวยการรักษาความปลอดภัยและความสงบเรียบร้อยการจัดการเลือกตั้ง สำนักงานตำรวจแห่งชาติ เปิดเผยว่า จากการตรวจสอบภาพรวมการกระทำผิดกฎหมายเลือกตั้ง พบมีการกระทำแล้วกว่า 20 คดี อาทิ มีการฉีกบัตรลงคะแนน 7 คดี
ส่วนใหญ่ผู้ก่อเหตุเป็นคนมีอาการทางจิต มึนเมาสุรา และรู้เท่าไม่ถึงการณ์ ซึ่งไม่มีเจตนาทำลายการเลือกตั้ง มีการซื้อสิทธิ์ขายเสียงในพื้นที่ จ.สงขลา และ จ.อุบลราชธานี และมีกรณีตำรวจวางตัวไม่เป็นกลางที่ จ.นครราชสีมา แต่เป็นการร้องเรียนโดยอาศัยสถานการณ์ทางการเมืองร้องเรียนตำรวจด้วยกันเอง ตอนนี้อยู่ระหว่างการสอบสวนข้อเท็จจริง
ทั้งนี้ ในส่วนของการถ่ายภาพเซลฟี่กับบัตรลงคะแนนในคูหาเลือกตั้งและโพสต์ลงในโชเชียล รวมถึงการโพสต์ติดแฮทแท็กในลักษณะหมิ่นแหม่ เบื้องต้นยังไม่พบการกระทำผิด เช่นเดียวกับการพนันทายผลการเลือกตั้งออนไลน์ ก็ยังไม่พบเช่นกัน
ด้านเหตุการณ์ใน 3 จังหวัดชายแดนภาคใต้ ได้ใช้กำลังตำรวจกว่า 30,000 นาย และได้เตรียมชุดหน่วยเคลื่อนที่เร็วเพื่ออำนวยความสะดวกและดูแลความปลอดภัยหากเกิดกรณีฉุกเฉิน ซึ่งขณะนี้เหตุการณ์ยังปกติ
ทั้งนี้ ยืนยันว่าหลังการปิดลงคะแนนแล้ว หากมีประชาชนที่ไม่พอใจผลการเลือกตั้งออกมาชุมนุม ตำรวจจะบังคับใช้กฎหมายอย่างเคร่งครัด โดยได้เตรียมสถานที่และพื้นที่คุมขังสำหรับผู้ที่ทำผิดรองรับได้ไม่ต่ำกว่า 1,000 คน พร้อมย้ำว่า หากประชาชนออกมารวมตัวกันเพื่อให้กำลังใจ สามารถทำได้ แต่หากมีการประท้วงคัดค้าน จะมีความผิดเข้าข่ายตามความผิด พ.ร.บ.ชุมนุม